徐壽輝僭號，倪文俊用事，友諒隸其麾下。數有功，為領兵元帥。已乘釁襲殺文俊，并其兵，自稱宣慰使。尋稱平章政事。是歲元至正十七年，天完治平七年也。朱元璋初渡江，取太平，與為鄰。友諒陷元池州，元璋遣常遇春等擊取之，由是數相攻。始友諒破龍興，其主壽輝欲徙都之，友諒不可。數遣人阻其行。未幾，壽輝遽發，次江州。江州，友諒治所也，伏兵郭外，迎壽輝入，即閉城門，悉殺其所部。即江州為都，奉壽輝以居，友諒自稱漢王。遂挾壽輝東下，攻太平，克之。志益驕。謀篡位。進駐采石磯，遣部將陽白事壽輝前，陰戒壯士挾鐵撾擊碎其首。壽輝既死，以采石五通廟為行殿，即皇帝位於其中，國號漢，改元大義。